Kudiza 12
Indi Mudimu Wetu Wakushimwina Wanta Twawuzataña Ñahi?
Henohu wudi kwakwihi nakufwa, Yesu washimwini nindi: “Ninsañu iyi yaWanta yayiwahi akayishimwañena mwahita matuña ejima mwashakamawu antu, kulonda yakayilili nyuza yejima wunsahu; henohu dihu hakenza kukumisha.” (Matewu 24:14) Hanu dinu iwu mudimu wakushimwina mukaayi kejima anakuwuzata ñahi? Kuhitila mukulondela chakutalilahu chemikiliyi Yesu hampinji yadiñayi hamaseki.—Luka 8:1.
Twalondelaña antu hamatalawu. Yesu wayidizishili atumbanji twindi kushimwina nsañu yayiwahi kwitala nikwitala. (Matewu 10:11-13; Yililu 5:42; 20:20) Ana akwakushimwina akushankulu ayilejeli maluña aweni akushimwinamu. (Matewu 10:5, 6; 2 Akorinda 10:13) Chochimu nimakonu, mudimu wetu wakushimwina awuntanjika chiwahi nawa chipompelu nichipompelu chikweti iluña dakushimwinamu. Chumichi chatukwashaña kushikija lushimbi lwaYesu lwakwila nawu ‘tushimwini antu, nikushimuna wunsahu chikupu.’—Yililu 10:42.
Twafwilaña kushimwina antu kwejima kwaduwu. Yesu watwimikila chakutalilahu kuhitila mukushimwina antu hatooka, chidi neyi kuchikumu chakaloña hela kwishima kwenzaña antu amavulu. (Maku 4:1; Yowanu 4:5-15) Anetu nawa twahanjekaña nawantu nsañu yamuBayibolu kwejima kwaduwu, chidi neyi munyikwakwa, kumaluña akuzatila, kumaluña akunookela hela hajinshiña. Twashimwinaña cheñi atuñi netu, akwetu akwanyidimu, akwetu mutwatañilaña niantaña jetu hampinji yatelela. Kuzatila hamu nañovu muniyi njila kunakwashi antu amavulu mukaayi kejima kutiya ‘nsañu yayiwahi yawamwinu.’—Masamu 96:2.
Komana munelukuhu muntu imwatela kushimwina nsañu yayiwahi yaWanta waNzambi nichiyikamukwasha iyi nsañu kumbidi? Bayi mushintajala kulejaku amakwawu iyi nsañuku. Yishimwinenu chakubula kumanisha mpinji.
“Nsañu yayiwahi” yamuchidinyi yitwatela kushimwina?
Indi aYinsahu jaYehova embujolaña ñahi njila jashimwinineñamu Yesu?
kmb_Latn lua_Latn cjk_Latn cjk_Latn cjk_Latn bem_Latn cjk_Latn cjk_Latn